שפרירה זכאי

שפרירה (שָׁפִי) זכאי-רז (נולדה ב-13 בספטמבר 1932; י"ב באלול ה'תרצ"ב) היא שחקנית תיאטרון וקולנוע, מדבבת, במאית דיבוב, עיתונאית, מפיקה ומתרגמת ישראלית, חלוצת הדיבוב העברי.

ביוגרפיה
ממוזער|250px|שפרירה זכאי (מימין) במחזה "הכתובה", תיאטרון "האהל", 1961
250px|ממוזער|שפרירה זכאי בסוף שנות החמישים
שפרירה זכאי-רז נולדה בגדרה ב-13 בספטמבר 1932 ליהודית (1909–2004) ויואל זכאי (1909–1982), זוג עולים מפולין. אביה היה מנהל בית ספר יהודה הלוי וחוקר לשון, ואימה הייתה מורה ומחנכת. זכאי היא אחותם הגדולה של הווירולוגית פרופ' זִכריה זכאי-רוֹנֶס והפסיכולוג והחוקר פרופ' דן זכאי.
זכאי למדה בסטודיו למשחק של מניה ארנון. כבר בנעוריה, בשנת 1947, שיחקה בסרט "דמעת הנחמה הגדולה".
120px|ממוזער|שפרירה זכאי בתפקיד תמר, בסרט "דמעת הנחמה הגדולה"

שנות החמישים
את דרכה המקצועית בתיאטרון החלה בתיאטרון "הבימה", שבו שיחקה בשנים 1952–1953. אחר-כך למדה שנתיים באקדמיה למוזיקה ולאמנויות הדרמה של לונדון (LAMDA) עד 1955. בשובה לישראל מלונדון בשנת 1956 הצטרפה לתיאטרון "האהל", שבו שיחקה עד 1961. תפקידה הבולט שם היה ב"הכתובה" לאפרים קישון.

שנות השישים
250px|ממוזער|שפרירה זכאי בסרט "יהודית", 1964
בראשית שנות ה-60, השתלמה ב"אוניברסיטה של התיאטרון" שליד תיאטרון האומות בפריז .

ב-1964 שיחקה בתיאטרון הוורוד, וב-1965 בתיאטרון הקאמרי. ב-1969 שיחקה ב"תיאטרון האכזריות – ארטו" ובתיאטרון המרתף, ובראשית שנות ה-70 שיחקה בתיאטרון גיורא גודיק במחזה "הדירה".

באמצע שנות ה-60 החלה להרחיב את עיסוקה לתרגום, עיבוד ובימוי. היא תרגמה מחזות, תרגמה תסכיתים בקול ישראל והשתתפה בהם כשחקנית.

בשנת 1964 שיחקה בסרט "יהודית" לצידה של סופיה לורן, שצולם בישראל, ויצא לאקרנים בשנת 1966.

שנות השבעים
250px|ממוזער|שמאל|זכאי (משמאל) במהלך תחרות "נסיכת ישראל"
בשנות השבעים הופיעה בסדרה "חדווה ושלומיק" ובסרט "חצי חצי", עם תחילת עידן סדרות הילדים בטלוויזיה הישראלית בשנות ה-70 החלה לעסוק בדיבוב. זכאי תרמה את קולה לגרסה העברית של הסדרה "בילבי" ששודרה בשנת 1973. הדיבוב בוים בידי ג'רום קניג, והיה להפקת הדיבוב הראשונה שנעשתה בישראל. ב-1973 הנחתה את תחרות "נסיכת ישראל" שאורגנה על ידי מגזין "את".

שנות השמונים ואילך
במהלך שנות השמונים שמשה ככתבת בעיתון "מעריב" לענייני חוץ בתחום הבידור.

היא החלה לעסוק בתרגום ובבימוי דיבוב בסדרה "החבורה העליזה", ששודרה בשנת 1979. ב-1980 הקימה חברת הפקה לדיבוב בשם "סרטי רז", שפעלה עד לשנת 2008.

זכאי אחראית לדיבובים העבריים של סדרות רבות שהפכו מוכרות בארץ ברבות השנים, בין היתר: "שאלתיאל קוואק", "היה היה - החיים", "כח המחץ", "הלב", "מקרון 1", "דובוני אכפת לי", "דנבר הדינוזאור האחרון" ו"הדרדסים", אשר שודרו בטלוויזיה החינוכית ובערוץ הראשון.

זכאי הייתה חלוצת תחום דיבוב הסרטים בארץ. בסוף שנות השמונים הוחלט לנסות להפיק לראשונה דיבובים עבריים לסרטי וולט דיסני. המשימה הופקדה בידי זכאי.

הסרט הראשון שדובב היה "ספר הג'ונגל". בשנת 1988 הופק דיבובו העברי, שהיה הדיבוב העברי הראשון לסרט מונפש באורך מלא. בדיבוב הסרט השתתפו, בין היתר: הכל עובר חביבי (עמי מנדלמן בתפקיד המלך לואי וזיגי הנשר, ויובל דור, קיקי רוטשטיין ושלומית אהרון בתפקידי שירה), דני ליטני בתפקיד באלו הדב, חיים טופול כבגירה הפנתר, יוסי ידין כשירחאן, טל בלכרוביץ' כמוגלי ואילי גורליצקי, כקא הנחש.

הדיבוב העברי לסרט נחשב למוצלח, ולכן המשיכה זכאי במלאכה. עוד באותה שנה (1988) הפיקה זכאי את הדיבוב העברי הראשון שהופק לסרט עם הפצתו הראשונה בקולנוע - הדיבוב לסרט "אוליבר וחבורתו" של חברת וולט דיסני. אחריו המשיכה להפיק דיבובים לסרטים ותיקים, ובשנת 1990 הפיקה דיבוב נוסף שהופץ עם הפצתו הראשונה של סרט בישראל – "בת הים הקטנה". מאז כל סרטי דיסני שהופצו בארץ זכו לגרסאות עבריות, שהופקו עם הפצתם הראשונה (פרט ל"פנטסיה 2000" שדובב מאוחר יותר ממועד הפצתו המקורי).

בכל הפקות הדיבוב שלה, שימשה זכאי כבמאית וכמפיקה, והייתה אמונה גם על מלאכת התרגום. זכאי עסקה גם בדיבוב עצמו, והמשיכה לתרום את קולה לתפקידים רבים, כשחקנית וקריינית.

במקרים רבים שיתפה פעולה עם רוני וייס, ששימש מנהל מוזיקלי ברבות מן הפקות הדיבוב שלה, ועם שמיניית ווקאל, ששימשו מקהלה בהפקות רבות, (לרבות סרטי וולט דיסני הקלאסיים).

בשנת 1983 נסעה יחד עם משה טימור לרומא לשחק בסרטו של וודי אלן "זליג", לאחר שהחליט שכל מדינה שמקרינה את הסרט תשלח שחקנים מקומיים שיגישו מהדורת חדשות שמשודרת כחלק מהסרט בשפתם לקהל המקומי.

במהלך שנות ה-90 עסקה זכאי גם בתרגום ספרים, ופעמים רבות תרגמה ספרים שהתלוו לדיבובים שהפיקה וכדומה. בנוסף, זכאי שיחקה בסרט "אישה זרה" של מיכל בת-אדם בשנת 1993.

זכאי תרגמה, הפיקה וביימה את הגרסאות העבריות לכל הסרטים הקלאסיים של וולט דיסני, לצד סרטים מוכרים רבים, בהם: "אליס בארץ הפלאות", "פינוקיו", "במבי", "על כלבים וגנבים", "היפהפייה הנרדמת", "אלאדין", "היפה והחיה", "מלך האריות", "פוקהונטס", "הגיבן מנוטרדם", סרטוני "מיקי מאוס" שונים, "נסיך מצרים", "אצבעונית", "סוס פרא", "אצבעונית" סרטי פיקסאר הראשונים – "צעצוע של סיפור", "באג לייף", "צעצוע של סיפור 2", "מפלצות בע"מ", "מוצאים את נמו", "משפחת סופר-על", הסרטים הראשונים בסדרת "הארי פוטר" ועוד.

עד לתחילת שנות ה-2000, למעשה, רובן המוחלט של הפקות הדיבוב לסרטים בישראל הופקדו בידיה. החל מאמצע שנות האלפיים הייתה אמונה על בימוי הדיבוב העברי לסרטי ההמשך של דיסני, שיצאו ישירות לווידאו ביתי. היא הפיקה דיבובים לסרטים נוספים רבים שהופצו רק בהפצה ביתית, כמו סרטי ההמשך ל"אלאדין" ו"היפה והחיה", כמו גם סרטי "פו הדב" הרבים, "ספר הג'ונגל 2", "לילו וסטיץ' 2", "סטיץ': הסרט", ועוד.

זכאי שבה מספר פעמים להפיק דיבובים לסרטים שהופצו בבתי הקולנוע בארץ, כמו "קרוסלת הקסמים", "נרניה", "לפגוש את הרובינסונים" של אולפני דיסני, ו"סיפורי נרניה: הנסיך כספיאן", שהיה הסרט האחרון שהופץ בקולנוע שאת דיבובו העברי ביימה. עם זאת המשיכה בתפקידה כבמאית סרטי הווידאו הביתיים, וביימה את הדיבוב לסרט "בת הים הקטנה 3: סיפורה של אריאל", שהופק בשנת 2008. בין השנים 2008 ו־2014 לא עסקה זכאי בבימוי והפקת דיבוב, אולם בשנת 2014 שבה, כשביימה את הדיבוב העברי הראשון לסרט "הקדירה השחורה" של אולפני וולט דיסני. הסרט הופק והופץ בעולם ובארץ בשנת 1985, אך לא זכה לדיבוב עברי במשך השנים, עד שהופקדה המשימה בידיה של זכאי. הפקת הדיבוב ל"הקדירה השחורה" היא הראשונה שביימה זכאי באולפני אלרום. הגרסה העברית לסרט ניתנת להשגה כרגע רק דרך חנות האייטונס הישראלית.

בשנת 2010 השתתפה בהפקת הדיבוב העברי של הסרט "אליס בארץ הפלאות" (של טים ברטון), שבוימה בידי נינה אמיר באולפני וידאופילם אינטרנשיונל. היא דיבבה את דמותה של דודה אימוג'ין.

החל משנת 2016 נעשה שימוש בתרגומיה לשירים מסוימים בעיבודי הלייב אקשן, סרטי ההמשך והסדרות של סרטי דיסני והפקות של חברות נוספות שהיא ביימה בעבר, כשבחלק מהשירים נעשה שימוש חלקי בתרגומים המקוריים. בין היתר:
  ספר הג'ונגל (2016) – תרגום חלקי, לצד תרגום חדש של שרון כהן ואורנה כץ.
משמר האריות (2016) – תרגום השיר "האקונה מטטה".
 היפה והחיה (2017) – תרגום חלקי, לצד תרגום חדש של שרון כהן ואורנה כץ.
 דמבו (2019) – תרגום השיר "תינוקי".
 אלאדין (2019) – תרגום שירי הסרט המקוריים, למעט שיר חדש שתורגם.
 צעצוע של סיפור 4 (2019) – תרגום השיר "אני חבר שלך", לצד שני שירים שתורגמו על ידי לני כהן.
 מלך האריות (2019) – תרגום השירים המקוריים, למעט שיר חדש שתורגם על ידי שרון כהן ולני כהן.
 היפהפייה והיחפן (2022) – תרגום השירים המקוריים, למעט "לה לה לו" "הוא יחפן" שתורגמו חלקית מחדש לצד תרגומה.
 צ'יפ ודייל: יחידת הצלה (2022) – תרגום שיר הפתיחה.
 פינוקיו (2022) – תרגום השירים.
 בת הים הקטנה (2023) – תרגום השירים המקוריים.
 שלגיה (2025) – תרגום השירים המקוריים.
 דרדסים (2025) - תרגום שיר הדרדסים.
בראיונות שנערכו עמה סיפרה זכאי שבכל הדיבובים שהפיקה ותרגמה, הייתה חשובה לה ההקפדה על עברית יפה, עשירה ותקינה. אנשים רבים שגדלו על דיבוביה מספרים שאין להם ספק שחלקה ניכר בהעשרת שפתם.

במחצית השנייה של העשור הראשון של המאה ה-21, זמן קצר טרם פרשה מעבודתה כבמאית דיבוב, השתתפה זכאי בתפקידים בסרטים ישראליים שונים, בהם "מתוק ומר" (לצד צופית גרנט ואלון נוימן) (2007), בתפקיד שלומית, ו"עיניים פקוחות" (לצד רן דנקר, זהר שטראוס וטינקרבל) (2009), בתפקיד אמא של פישר. בנוסף היא שיחקה בשני פרקים בקומדיית המצבים "החיים זה לא הכל".

עבודתה של זכאי לאורך השנים חשפה אנשים רבים לעולם הדיבוב. בין אלה שהביאה לתחום ניתן למנות את במאי הדיבוב שרון כהן (במאי הדיבוב באולפני SC פרודאב ולשעבר במאי באולפני אלרום) בסרט "המסע המופלא הביתה" (בתפקיד הכלב צ'אנס) ואת אביו, השחקן אלברט כהן, אורנה כץ (במאית הדיבוב של וידאופילם אינטרנשיונל), אפי בן ישראל (במאית הדיבוב של אולפני "דאבי-דאב"), טליה ברקאי (במאית הדיבוב של וידאופילם אינטרנשיונל) אלי גורנשטיין ("מלך האריות", "היפה והחיה"), עמי מנדלמן, דורון בן-עמי, יובל זמיר ("היפה והחיה"), רמה מסינגר ("אלאדין", "מוצאים את נמו", "מפלצות בע"מ), עידו מוסרי, יורם יוספסברג, אוהד שחר, שמעון כהן, איציק סיידוף, תומר שרון ("מפלצות בע"מ"), שרה וינו-אלעד, לימור שפירא, מומי לוי ויגאל שדה.

בשנת תשפ"א-2021 הוענק לה אות יקירת העיר תל אביב.

בפברואר 2024 יצא ההסכת "המתרגמת", הסכת דוקומנטארי העוסק בזכאי. זו מיני-סדרה בת שלושה פרקים נרטיביים בהפקתו של אוֹרי משיח, על דרכה התיאטרלית של זכאי לאורך שנות הקריירה שלה ששִׂיאה בהפקת דיבוב עברי לסרטי דיסני. בין המשתתפים שפרירה זכאי, אלי גורנשטיין, שרה וינו אלעד, דב רייזר, נתן דטנר, אלון אופיר ורוני וייס.

חיים אישיים
ממוזער|שפרירה זכאי, 2016
זכאי היא אחותם הגדולה של הווירולוגית פרופ' זִכריה זכאי-רוֹנֶס והפסיכולוג פרופ' דן זכאי. הייתה נשואה למפיק מתי רז עד למותו בשנת 2002. לזוג שתי בנות, העורכת והמתרגמת דפנה רז, והמפיקה אורלי רז אשר הייתה נשואה למפיק ולמדבב גיל זמק. לזכאי שלושה נכדים שעסקו בתחום הדיבוב, אלה בן-דוד, שירה זמק ואדם זמק.

מדיבוביה
 רשימת דיבובים חלקית של שפרירה זכאי (בסוגריים, השנה בה נוצר הדיבוב העברי)מסרטי וולט דיסני:
ספר הג'ונגל (1 ביולי 1988)
על כלבים וגנבים (20 במרץ 1989)
אוליבר וחבורתו (15 ביולי 1989)
דמבו הפיל המעופף (5 באוקטובר 1989)
היפהפייה והיחפן (13 באוקטובר 1989)
עליסה בארץ הפלאות (31 במרץ 1990)
בת הים הקטנה (6 ביולי 1990)
הרפתקאות ברנרד וביאנקה (10 בדצמבר 1990)
סינדרלה (22 במרץ 1991)
ברנרד וביאנקה במבצע אוסטרליה (12 ביולי 1991)
בן המלך והעני (12 ביולי 1991)
אגדות ברווזים הסרט: אוצר המנורה האבודה (21 בספטמבר 1991)
רובין הוד (1991)
פו הדב ועץ הדבש (1991)
הרוח בערבי הנחל (1991)
האגדה על סליפי הולו (1991)
פנטסיה (8 בנובמבר 1991, גרסה מקוצרת של הסרט)
שלגיה ושבעת הגמדים (11 באפריל 1992)
היפה והחיה (20 ביוני 1992)
פיטר פן (9 באוקטובר 1992)
במבי (20 במרץ 1993)
אלאדין (12 ביוני 1993)
המסע המופלא - הביתה (9 ביולי 1993)
פו הדב וטיגר גם (1994)
חתולים בצמרת (11 במרץ 1994)
מלך האריות (25 ביוני 1994)
החרב באבן (1994)
אלאדין – שובו של ג'אפר (7 באפריל 1995)
פוקהונטס (17 ביוני 1995)
פינוקיו (23 ביוני 1995)
היפהפייה הנרדמת (7 באוקטובר 1995)
השועל והכלבלב (20 בנובמבר 1995)
גופי: הסרט (15 בדצמבר 1995)
צעצוע של סיפור (16 במרץ 1996)
הגיבן מנוטרדאם (21 ביוני 1996)
הרפתקאותיו של פו הדב (1996)
אלאדין ומלך הגנבים (15 בינואר 1997)
הרקולס (21 ביוני 1997)
גופי: שיגעון הכדורגל (1997)
פו הדב: ההרפתקה הגדולה ביותר (1997)
מולאן (18 ביוני 1998)
היפה והחיה 2: חורף קסום (4 בדצמבר 1998)
מלך האריות 2: מלכות סימבה (4 בדצמבר 1998)
פוקהונטס 2: מסע לעולם חדש (4 בדצמבר 1998)
באג לייף (18 במרץ 1999)
טרזן (17 ביוני 1999)
צעצוע של סיפור 2 (6 באפריל 2000)
דינוזאור (29 ביוני 2000)
גופי הולך לקולג' (2000)
טיגר: הסרט (27 ביולי 2000)
בת הים הקטנה 2: השיבה לים (10 בדצמבר 2000)
מפלצות, בע"מ. (21 בפברואר 2001)
הקיסר נפל על הראש (8 במרץ 2001)
סינדרלה 2: חלומות מתגשמים (19 במרץ 2001)
102 כלבים וגנבים (29 באפריל 2001)
אטלנטיס: האימפריה האבודה (5 ביולי 2001)
באז שנות אור ממפקדת הכוכב: ההרפתקה מתחילה (15 בספטמבר 2001)
היפהפייה והיחפן 2: ההרפתקה של סקאמפ (2001)
להציל את החופש הגדול (2001)
הגיבן מנוטרדאם 2: סוד הפעמון (16 במרץ 2002)
פיטר פן 2: בחזרה לארץ לעולם-לא (21 במרץ 2002)
לילו וסטיץ' (4 ביולי 2002)
כוכב המטמון (13 במרץ 2003)
ספר הג'ונגל 2 (10 באפריל 2003)
היפה והחיה 3: עולמה הקסום של בל (2 ביוני 2003)
מוצאים את נמו (3 ביולי 2003)
חזרזיר: הסרט (31 ביולי 2003)
סטיץ': הסרט (24 בספטמבר 2003)
על כלבים וגנבים 2: הרפתקאות פאטץ' בלונדון (2 בדצמבר 2002)
מלך האריות 3: האקונה מאטאטה (10 בפברואר 2004)
אחי הדוב (4 במרץ 2004)
פו הדב: האביב של רו (23 במאי 2004)
מרד החיות (22 ביולי 2004)
מיקי, דונלד, גופי: שלושת המוסקטרים (9 באוגוסט 2004)
משפחת סופר-על (25 בנובמבר 2004)
הקפיצה הגדולה (25 בנובמבר 2004)
מולאן 2 (1 בדצמבר 2004)
המתקפה של ג'ק ג'ק (16 במרץ 2005)
פו הדב: סיפורו של פיל נפיל (24 במרץ 2005)
טרזן 2 (8 באוגוסט 2005)
לילו וסטיץ' 2 - הגליץ' של סטיץ' (19 בספטמבר 2005)
סיפורי נרניה: האריה, המכשפה וארון הבגדים (22 בדצמבר 2005)
עפעופי, מצמוצי והנהון (2005)
הקיסר נפל על הראש 2 (16 בינואר 2006)
במבי 2 (9 במרץ 2006)
אחי הדוב 2 (14 באוגוסט 2006)
לפגוש את הרובינסונים (29 במרץ 2007)
סיפורי נרניה: הנסיך כספיאן (5 ביוני 2008)
בת הים הקטנה 3: סיפורה של אריאל (23 בספטמבר 2008)
הקדירה השחורה (2014)

מסרטי האחים וורנר:
טום וג'רי: הסרט (16 ביולי 1993)
אצבעונית (29 ביולי 1994)
אנימניאקס – "אני כועס", סרטון ששודר לפני הקרנת אצבעונית. (29 ביולי 1994)
החרב הקסומה - המסע לקמלוט (17 ביולי 1998)
כלבים נגד חתולים (27 בספטמבר 2001)
הארי פוטר ואבן החכמים (7 בדצמבר 2001)
הארי פוטר וחדר הסודות (28 בנובמבר 2002)

מסרטי דרימוורקס:
נסיך מצרים (26 בפברואר 1999)
מרד התרנגולים (12 באוקטובר 2000)
סוס פרא (5 ביולי 2002)

מסרטי יוניברסל:
המסע לעמק החלומות (8 ביוני 1989)
פייבל במערב הפרוע (10 ביולי 1992)
הרפתקאות זאק וקריסטה בפרנגלי (1993)
על קסמים ועכברים (1995)
בייב (1995)
ריצ'ארד וסוד הספרים האבודים (1995)
בייב בעיר הגדולה (1998)

מתרגומיה
ספרונים; חלקם ספרונים שהופקו כתוספת לקלטות שמע שהכילו קריינות שהציגה סיפורי סרטים. סדרה כזו הופקה בידי חברת "קלסיקלטת" בשנות ה-90. הסדרה הכילה קלטות שמע, בהן קריינות המספרת את סיפוריהם של כמה מסרטי וולט דיסני. בין הקלטות שהופקו "ספר הג'ונגל", "סינדרלה", "שלגייה ושבעת הגמדים", "מולאן" ועוד. את הקריינות הפיקה זכאי, ולעיתם אף ביצעה בעצמה, וגם את הספרונים תרגמה.
 ספר הג’ונגל; וולט דיסני מציג; בהשראת ספורי מוגלי של רודיארד קיפלינג; עברית: שפרירה זכאי; מספר: דב רייזר, רמת גן: הד ארצי, 1988
 סדרת טיפטיפ וטיפטפון בארץ הקטקטים: הספרונים "הסיח הפחדן", "הסנאית הפצועה", "גן הזכרונות" ו"פסטיבל הפרחים", תל אביב: זמורה, ביתן, כנרת ('טיפטיפ וטיפטפון בארץ הקטקטים'), תשמ"ד 1984
 סלמה לגרלף, נילס הולגרסן ואוזי הבר; [תרגום ועבוד]: שפרירה זכאי, תל אביב: ענבל, תשמ"ה 1985
 זרבובים; עברית: שפרירה זכאי, 4 כרכים, תל אביב: מאור–מודן, 1987 (שני כרכים נוספים: 1988)
 סדרת ספור מספורי דבי’כפת לי: הספרונים: מארק טיילור, "הפרס הכי נפלא"; לואיז פלאמר, "בדרך להיות גדולה"; ארתור ס’ רוזנבלט, "המשיכו להיות מה שהנכם"; "מלחמתם של דבי’כפת לי במכונת ההקפאה"; סיפור מאת ארתור ס’ רוזנבלט; ציורים: ג’ו אוורס; "מלות הקסם"; ספור מאת מריה ב’ מוראד; ציורים: דיק מורגאדו; "חברה לרויטל"; סיפור מאת ג’פרי ווילס; ציורים: תום קוק, "דבי’כפת לי ותחרות הכישרונות"; "דבי’כפת לי ותהלוכת הקרנבל"; "דבי’כפת לי והמרדף אחרי האוצר"; "דבי’כפת לי והבעיה הקטנה", תל אביב: פלפוט – מודן, תשמ"ז–תשמ"ח; "הכי טוב להיות אמיץ"; ספור מאת אליזבת וינטרופ; ציורים: תום קוק; "ספר הספירה: דבון-בבון ודבון-קטנטן"; ספור מאת דורותי פ’ האס; ציורים: תום קוק, תל אביב: פלפוט, תש"ן
 סדרת כוח המחץ (עריכה והפקה: יעקב מאור): 1: "הדינוזאורים חוזרים"; 2: "חֻפשתו של פלינט"; 3: "קבר האלים"; 4: "רִגול במחנה קוברה", תל אביב: מאור–מודן, 1988
 טובטוב הגמד; עברית: שפרירה זכאי, 4 כרכים, תל אביב: מודן, תשמ"ח
 דֻבּי דב בחרף; סיפור מאת מריה זטאה; איורים מאת יקטרינה דרגנוביץ; תרגום ועבוד: שפרירא זכאי, [תל אביב: חמו"ל, 1988]
 בזיל - הבלש הגדול; וולט דיסני; עברית: שפרירה זכאי, תל אביב: יבנה, תשמ"ח 1988
 ה. ב. גילמור, אלו הייתי קרמיט-קט; (בהשתתפות בֻּבות החבובוטף של ג'ים הנסון); איורים: מרי באוסמן; נסח עברי: שפרירא זכאי, אור יהודה: כנרת, 1988
 סדרת הנעלולים: הספרונים: "התעלולים הנוראים של נעלץ"; "ההפתעה השוקעת של רב מגף"; "יום רועש בעיר הנעלולים"; "ספורו של טימותי"; תל אביב: מודן, 1989
 סדרת דני שובבני: הספרונים "העפיפון והרוחות"; "מכירה כללית"; "בקור חולים"; "בקור בניו-יורק", תל אביב: מודן, 1990
 סדרת שוטרים וגנבים (הפקה: רות אילת): הספרונים: "איש החרקים"; "בר-ננס, התינוק הרע"; "השד בספינת האויר", תל אביב: מודן, 1990
 בת הים הקטנה; וולט דיסני; עברית: שפרירה זכאי, תל אביב: יבנה, תשנ"א 1990 (הוצאה נוספת: כנרת, 1992)
 סדרת צבי הנינג'ה, 8 כרכים, תל אביב: מודן, 1991
 המלכה הלבנה (שאלתיאל שלתי קוואק); עברית: שפרירה זכאי; הפקה: רות אילת, תל אביב: מודן, 1991
 הרפתקאות בת הים הקטנה; לפי סדרת הטלוויזיה, 4 כרכים, תל אביב: מודן, 1992
 פיטר פן; וולט דיסני; נוסח עברי: שפרירה זכאי, תל אביב: כנרת, 1992
 מרי פופינס; וולט דיסני; נוסח עברי: שפרירה זכאי, תל אביב: כנרת, 1992
 היפה והחיה; וולט דיסני; נוסח עברי: שפרירה זכאי, תל אביב: כנרת, 1992

קישורים חיצוניים




 שפרירה זכאי, באתר הבימה



• המתרגמת • פודקאסט דוקומנטרי, אתר רשמי, 6 בפברואר 2024

• המתרגמת, ספוטיפיי

• המתרגמת, אפל פודקאסטים

• המתרגמת, פייסבוק

הערות שוליים
7. האישה שכולנו גדלנו עליה מגיעה לעשות לנו שמח - דווקא עכשיו, מאיה כהן, ישראל היום 24.01.24

8. "כשהיא התקשרה שאעשה מבחן קול נפל לי הטלפון מהיד", שרה וינו אלעד, איריס קול 103fm, 08.02.24

9. נתן דטנר על שפרירה זכאי, עושים צהריים גלי צה״ל, 24.02.24

קטגוריה:מדבבות ישראליות
קטגוריה:שחקניות תיאטרון ישראליות
קטגוריה:שחקניות קולנוע וטלוויזיה ישראליות
קטגוריה:מתרגמות ישראליות
קטגוריה:מתרגמות מאנגלית לעברית
קטגוריה:מתרגמים מאנגלית לעברית
קטגוריה:במאיות ישראליות
קטגוריה:במאי דיבוב
קטגוריה:היה היה
קטגוריה:דיסני: אישים
קטגוריה:נשות היישוב ילידות הארץ
קטגוריה:משפחת זכאי
קטגוריה:בוגרות האקדמיה למוזיקה ולאמנויות הדרמה של לונדון
קטגוריה:בוגרי האקדמיה למוזיקה ולאמנויות הדרמה של לונדון
קטגוריה:מדבבים ישראלים
קטגוריה:שחקני תיאטרון ישראלים
קטגוריה:שחקני קולנוע וטלוויזיה ישראלים
קטגוריה:מתרגמים ישראלים
קטגוריה:במאים ישראלים
קטגוריה:במאיות דיבוב
קטגוריה:אנשי היישוב ילידי הארץ
קטגוריה:יקירות תל אביב-יפו לשנת 2021
קטגוריה:נשים ראשונות באמנות
קטגוריה:ישראליות שנולדו ב-1932
קטגוריה:ישראלים שנולדו ב-1932